ශ්‍රී ලංකාවේ දී යුදමය වශයෙන් පරාජයට පත් කළද එල්.ටී.ටී.ඊ ය සංවිධානය තවදුරටත් ත්‍රස්තවාදී සංවිධානයක් වශයෙන් සළකන බව ඇමරිකා එක්සත් ජනපදය අවධාරණය කරයි.පසුගිය 2009 වසරේදී එල්.ටී.ටී.ඊ ත්‍රස්ත සංවිධානය ශ්‍රී ලංකාවේදී යුදමය වශයෙන් පරාජය කළද එම සංවිධානය විසින් ජාත්‍යන්තර ජාලය තුළ අවි ආයුද, සන්නිවේදන උපකරණ සහ මුදල් එක්රැස් කිරීම ඇතුළු නීති විරෝධී ක්‍රියාවන්වල නිරත වන බව ඇමෙරිකානු රාජ්‍ය දෙපාර්තමේන්තුව ප්‍රකාශ කරයි.දශක තුනක කාලයක් ශ්‍රී ලංකාවේ පැවැති යුද ගැටුම් පසුගිය 2009 වසරේදී ජනාධිපති මහින්ද රාජපක්ෂ මහතාගේ නායකත්වය යටතේ සාර්ථකව නිමා කරන්නට ශ්‍රී ලංකා රජය සහ රජයේ ආරක්ෂක අංශ ක්‍රියා කළද මේ වනවිට ජාත්‍යන්තරය තුළ එල්.ටී.ටී.ඊ හිතවාදීන් විසින් ත්‍රස්ත ක්‍රියාකාරකම් සිදුකරන බවද එම දෙපාර්තමේන්තුව සඳහන් කරයි.ත්‍රස්තවාදීන් විසින් ශ්‍රී ලංකාවේ හිටපු ජනාධිපති රණසිංහ ප්‍රේමදාස සහ ඉන්දියාවේ හිටපු අගමැති රජිව් ගාන්ධි මහත්වරුන් මෙන්ම ගාමිණී දිසානායක, ලලිත් ඇතුලත්මුදලි මහත්වරු වැනි දේශපාලන නායකයින් ඝාතනය කළ බවද ඊට ප්‍රතිචාර දැක්වූ රජයේ හමුදාවන් එම ත්‍රස්ත සංවිධානයේ හිටපු නායක වේළුපිල්ලේ ප්‍රභාකරන් මරාදැමීම, එල්.ටී.ටී.ඊ සංවිධානයේ ප්‍රධානතම භූමිය වශයෙන් සැළකූ කිලිනොච්චිය ඇතුළු ප්‍රදේශ අත්පත් කරගැනීම ආදී ජයග්‍රහණ රැසක් ලබාගැනීමට සමත්වූ බවද ඇමෙරිකානු රාජ්‍ය දෙපාර්තමේන්තු නිල වෙබ් අඩවිය පෙන්වා දෙයි.ත්‍රස්ත කටයුතුවල නියැළීම, එවැනි කටයුතු සඳහා හවුල් වීම ආදිය සිදුවන්නේ නම් එවැනි පුද්ගලයන් හෝ සංවිධාන ත්‍රස්තවාදීන් වශයෙන් නම් කරන්නට සංක්‍රමණික හා ජාතික පනතේ 219 වගන්තිය යටතේ ඇමෙරිකානු රාජ්‍ය දෙපාර්තමේන්තුව විසින් පියවර ගෙන තිබේ.එල්.ටී.ටී.ඊ, හමාස්, හිස්බුල්ලා, ලක්ෂා ඊ ටයිබා, අල්ක්වයිඩා ඇතුළු ලෝකයේ විවිධ රටවල ක්‍රියාත්මක ත්‍රස්ත සංවිධාන 54 ක් ත්‍රස්ත සංවිධාන වශයෙන් ඇමෙරිකානු රාජ්‍ය දෙපාර්තමේන්තුව විසින් නම්කර ඇත..